
שלום רב,


הנדון: בקשה לפי חוק חופש המידע  - נתיחות גופה במכון לרפואה משפטית


[bookmark: _GoBack]בפנייתך ביקשת לקבל את המידע הבא – 
"בתשובה ששלחת לי ב כט סיוון סימוכין 270306620 נכתב בסעיף 7 כי "התכשירים ההיסטולוגיים נשמרות לפרקי זמן הקבועות בחוק" אבקש לדעת באיזה חוק מדובר ואילו פרקי זמן?
בתשובה שקיבלתי אתמול סימוכין 314095820 נכתב בסעיף 3 כי על מנת לתת את המידע עליכם לעבוד 180 שעות וזה לא סביר. לכן ועל מנת כן לבחון את היקף הנתיחות במכון אבקש פירוט של 10 הנתיחות האחרונות שבוצעו ב 2019 . עם הפירוט של יום הנתיחה שעת הנתיחה ופירוט של כל שלבי הנתיחה. מה נפתח בגוף ואילו דגימות בוצעו. ומהם מסקנות הנתיחה בכל נתיחה.


לאחר בירור עם הגורמים המקצועיים במשרד להלן תשובתנו – 


1. התכשירים ההיסטולוגיים , למעט תכשירים הקשורים למקרה שיש בעניינו תיק פלילי של פשע חמור, נשמרים לפי תקנות בריאות העם (שמירת רשומות) התשל"ז – 1976. לפי התוספת לתקנות, פרט (22), דו"ח ממצא בדיקה היסטולוגית – מיקרוסקופית יישמר למשך 25 שנים. התכשירים ההיסטולוגיים הינם דגימות זעירות שאינן נדרשות לקבורה, גם מבחינה הילכתית, והם מהווים חלק מהרשומה הרפואית ונשמרים לפרקי זמן כאמור. מצ"ב מכתבו של ד"ר יצחק ברלוביץ, המשנה למנכ"ל בפועל דאז.	
תכשירים היסטולוגיים הקשורים למקרה של תיק פלילי בגין פשע חמור נשמרים לפי חוק הארכיונים, התשט"ו – 1955 ובתקנות שהותקנו לפיו  - תקנות הארכיונים (שמירתם וביעורם של תיקי בתי משפט ובתי דין דתיים) התשמ"ו- 1986. לפי התוספת לתקנות אלו, פרט 2(א)(2) בתיקי פשע חמורים תישמרנה הדגימות ההיסטולוגיות לצמיתות והמדינה אינה רשאית להשמידם.
2. המידע המבוקש בבקשתך שבנדון, שונה במהותו ובהיקפו מזה שנתבקש בבקשתך הקודמת.  בעוד שבבקשתך הקודמת נתבקש מידע שהנו בבחינת נתון כמותי אנונימי לגבי המחצית השנייה של שנת 2019, הרי שבבקשתך דנן, הנך מבקש מידע רחב יותר וזאת בכל אחת מ- 10 הנתיחות האחרונות שבוצעו בשנת 2019, ובכלל זה: פירוט יום ושעת הנתיחה, שלבי הנתיחה, הדגימות שניטלו והמסקנות בכל נתיחה ונתיחה – דבר שיש בו, בין היתר, לחשוף את זהותו של מי שבוצעה בגופתו הנתיחה ועל כן אין חובה למוסרו בהתאם לסעיף 9(ב)(10) לחוק חופש המידע.	
בנוסף, המידע המבוקש מהווה חומר ראיות פורנזי בתיק פלילי ומשכך חוק חופש המידע אינו חל על מידע זה בהתאם לסעיף 14(א)(8).


תודה על פנייתך.

